বেটিং অ্যাপে বিজ্ঞাপন, রায়না ও ধওয়ানের সম্পত্তি বাজেয়াপ্ত ED-র!

ওয়েব ডেস্ক : নিষিদ্ধ বেটিং অ্যাপের জন্য প্রচার ও অর্থ তছরুপের অভিযোগে সুরেশ রায়না (Suresh Raina) ও শিখর ধওয়ানের (Sikhar Dhawan) বিরুদ্ধে পদক্ষেপ করল ইডি (ED)। তাঁদের সম্পত্তি বাজেয়াপ্ত করল কেন্দ্রীয় তদন্তকারী সংস্থা। জানা যাচ্ছে, ভারতের দুই প্রাক্তন ক্রিকেটারের ১১.১৪ কোটি টাকার সম্পত্তি বাজেয়াপ্ত করা হয়েছে। সূত্রের খবর, মানি লন্ডারিং প্রতিরোধ আইনের অধীনেই দুই ক্রিকেটারের সম্পত্তি বাজেয়াপ্ত করা হয়েছে। তবে এটা সাময়িকভাবে বাজেয়াপ্ত।

মূলত, নিষিদ্ধ বেটিং অ্যাপের বিরুদ্ধে দীর্ঘদিন ধরে তদন্ত চালাচ্ছে ইডি (ED)। আর নিষিদ্ধ বেটিং অ্যাপ 1xBet নামক এক সংস্থার হয়ে সারোগেট বিজ্ঞাপন করেছিলেন রায়না ও ধওয়ান। 1xBat, 1XBat Sporting Lines নামক সংস্থার হয়েও প্রচার করেছিলেন তাঁরা। তদন্তকারী মনে করছেন, ঘুর পথে বেটিংয়ের প্রচার করেছেন প্রাক্তন দুই তারকা ক্রিকেটার। সূত্রের খবর, বিজ্ঞাপনের জন্য রায়না ও ধওয়ান টাকার বদলে অন্য সুবিধা নিতেন। সেই গুলিকে অবৈধ হিসাবে বর্ণনা করেছেন তদন্তকারীরা।

আরও খবর : চতুর্থ টি২০-তে অজিদের হারিয়ে সিরিজে এগিয়ে গেল ভারত!

রিপোর্টে প্রকাশ করা হয়েছে, নিষিদ্ধ বেটিং অ্যাপে বিজ্ঞাপন করার জন্য সুরেশ রায়নার (Suresh Raina) নামে কেনা হয়েছিল ৬.৬৪ কোটি টাকার মিচুয়াল ফান্ড। ৪.৫ কোটি টাকার সম্পত্তি দেওয়া হয়েছিল ধওয়ানকে (Sikhar Dhawan)। সেই সব কারণে দুই প্রাক্তন ক্রিকেটারের সম্পত্তি বাজেয়াপ্ত করল ইডি।

ইডির তরফে জানানো হয়েছে, 1xBet নেটওয়ার্ক বেটিংয়ের মাধ্যমে ভারত থেকে হাজার হাজার কোটি টাকা সরিয়েছে। এই মামলায় তদন্তে নেমে সংস্থার কয়েকটি সংস্থায় তল্লাশি চালিয়ে কয়েক কোটি টাকা উদ্ধার করেছে তদন্তকারীরা।